לן צ'אפל

לאונרד רוי "לן" צ'אפל (באנגלית: Leonard Roy "Len" Chappell; 31 בינואר 1941 – 12 ביולי 2018) היה כדורסלן אמריקאי, אשר שיחק בליגות ה-NBA וה-ABA בין השנים 1962–1972. לאורך 9 עונותיו ב-NBA שיחק עבור 8 קבוצות שונות, השתתף פעם אחת במשחק האולסטאר, ורשם ממוצעים כוללים של 9.5 נקודות ו-5.3 ריבאונדים למשחק.

קריירת מכללות
צ'אפל נולד בעיר פורטג' שפנסילבניה, ובין השנים 1958–1962 למד באוניברסיטת וייק פורסט אשר בווינסטון סיילם. בעונת 1961/1962 הוביל את קבוצת הכדורסל של האוניברסיטה לפיינל פור טורניר אליפות המכללות, לראשונה בתולדותיה, תחת המאמן בונס מקיני. במשחק חצי הגמר הפסידה וייק פורסט מול אוניברסיטת המדינה של אוהיו, בה שיחקו ג'ון האבליצ'ק וג'רי לוקאס, חרף משחק מצוין של צ'אפל אשר קלע 27 נקודות והוריד 18 ריבאונדים. בסיום אותה עונה, במהלכה רשם ממוצעים של 30.1 נקודות ו-15.2 ריבאונדים למשחק, נבחר לחמישיית העונה של ליגת המכללות (First-team All-American). מאז סיום לימודיו ועד לשנת 2006 החזיק בשיא הנקודות לשחקן במחוז ACC, עד ששבר אותו שחקן אוניברסיטת דיוק, ג'יי. ג'יי. רדיק.

קריירת משחק
בדראפט ה-NBA 1962 נבחר צ'אפל בבחירה הרביעית, על ידי קבוצת סירקיוז נשיונלס. בעונתו המלאה היחידה בקבוצה קלע 8.9 נקודות בממוצע למשחק, כשחקן ספסל.

לאחר משחק אחד בעונת  נרכש על ידי ניו יורק ניקס. בעונתו הראשונה עם הניקס הציג שיפור משמעותי, רשם ממוצעי שיא של 17.3 נקודות ו-9.8 ריבאונדים למשחק, ונבחר להשתתף במשחק האולסטאר של ה-NBA לצד חברו לקבוצה טום גולה. בשתי העונות הבאות בניו יורק סבל ממספר פציעות, ותרם 6.8 נקודות למשחק בלבד כשחקן ספסל.

בדראפט ההרחבה של שנת 1966 נבחר על ידי שיקגו בולס, ולאחר 19 משחקים במדיה הועבר בטרייד לסינסינטי רויאלס. לאחר עונה אחת בדטרויט פיסטונס נבחר על ידי מילווקי באקס בדראפט ההרחבה של שנת 1968. בשתי עונותיו במילווקי קלע 11.5 נקודות בממוצע למשחק, וסייע לה להעפיל לגמר האזור המזרחי בעונת . בשתי העונות הבאות שיחק עבור קליבלנד קאבלירס ואטלנטה הוקס מה-NBA, ודאלאס צ'אפרלס מליגת ה-ABA. בשנת 1972 פרש צ'אפל ממשחק, בגיל 31.

ב-12 ביולי 2018 נפטר צ'אפל, בגיל 77, לאחר שסבל מדלקת ריאות ושבץ מוחי.

קישורים חיצוניים

הערות שוליים

כדורסלנים אמריקאים
פנסילבניה: כדורסלנים
כדורסלני אוניברסיטת וייק פורסט
בחירות דראפט של סירקיוז נשיונלס
כדורסלני סירקיוז נשיונלס
כדורסלני פילדלפיה 76'
כדורסלני ניו יורק ניקס
כדורסלני שיקגו בולס
כדורסלני סינסינטי רויאלס
כדורסלני דטרויט פיסטונס
כדורסלני מילווקי באקס
כדורסלני קליבלנד קאבלירס
כדורסלני אטלנטה הוקס
כדורסלני דאלאס צ'אפרלס
כדורסלני ליגת ה-ABA
משתתפי משחק האולסטאר של ה-NBA
אמריקאים שנולדו ב-1941
אמריקאים שנפטרו ב-2018